วรรณหวั่นหุ้นร่วงผิดหวังเฟด
แนะลดพอร์ตสินทรัพย์เสี่ยงชูกองทุนพันธบัตรมั่นคงสูง
21 มิ.ย. 2555

แนะลดพอร์ตสินทรัพย์เสี่ยงชูกองทุนพันธบัตรมั่นคงสูง
“วรรณ” หวั่นเฟดยูโร ไร้มาตรการใหม่แก้หนี้ ฉุดตลาดหุ้นวูบ แนะลดพอร์ตซบกองทุนพันธบัตร รอสถานการณ์ชัดเจน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ตลาดหุ้นมีโอกาสสูงที่จะปรับตัวลดลงหากการประชุมของธนาคารกลางสหรัฐ (เฟด) ในกลางสัปดาห์นี้ และการประชุมของผู้นำยูโรในช่วงสัปดาห์หน้าไม่เป็นไปตามที่คาดหวัง
ดังนั้น จึงแนะนำให้ลดสัดส่วนการลงทุนในสินทรัพย์เสี่ยง เช่น หุ้นหรือกองทุนหุ้นมาพักไว้ที่กองทุนเปิดวรรณพันธบัตรไทย (1AMTG) เพื่อรอจังหวะกลับไปลงทุนสินทรัพย์เสี่ยงหากความชัดเจนด้านนโยบายชัด
“แม้ผลการเลือกตั้งในประเทศกรีซและฝรั่งเศสจะเป็นไปตามที่หลายฝ่ายคาดและอาจคลายความกังวลในช่วงสั้นได้ แต่โดยรวมปัญหาภาพใหญ่ยังไม่ถูกแก้ไข อีกทั้งตลาดหุ้นในช่วง 2 สัปดาห์ที่ผ่านมาปรับตัวขึ้นค่อนข้างมากจากความคาดหวังมาตรการทางการเงินเพิ่มจากเฟดและธนาคารกลางยุโรป” นายวิน กล่าว
สำหรับกองทุน 1AMTG เน้นลงทุนในตราสารภาครัฐของไทยมากกว่า 80% ส่วนที่เหลือผู้จัดการกองทุนสามารถจับจังหวะในการทำกำไรของตราสารหนี้ภาครัฐได้ โดยผลตอบแทนของกองทุนย้อนหลัง 3 เดือน 6 เดือน เท่ากับ 3.64% ต่อปี และ 3.05% ต่อปี ตามลำดับ ขณะที่ผลตอบแทนเฉลี่ยต่อปีของธนาคารพาณิชย์ใหญ่ 3 แห่ง 3 เดือนอยู่ที่ 2% และ 6 เดือนอยู่ที่ 1.98%
ด้าน น.ส.ฤดี ปติอารยกุล ผู้จัดการกองทุนอาวุโส บลจ.แอสเซท พลัส กล่าวว่า ความชัดเจนของผลการเลือกตั้งกรีซ ประกอบกับคาดการณ์ว่าสหรัฐอาจมีมาตรการกระตุ้นเศรษฐกิจอาจส่งผลให้นักลงทุนเริ่มกลับลงทุนในสินทรัพย์เสี่ยงอีกครั้ง และทำให้อัตราผลตอบแทนพันธบัตรรัฐบาลปรับขึ้นเล็กน้อยในระยะสั้น
ด้านอัตราดอกเบี้ยนโยบายของไทยยังคงระดับ 3% และตลาดคาดว่ายังไม่มีการเปลี่ยนแปลงในระยะสั้น โดยสัปดาห์ที่ผ่านมาต่างชาติซื้อสุทธิในตลาดตราสารหนี้ไทย 28,197 ล้านบาท
บลจ.แอสเซท พลัส จะเปิดขายและรับซื้อคืนรอบใหม่ของกองทุนเปิดแอสเซทตราสารหนี้ทวีทรัพย์ 3 ในวันที่ 25 มิ.ย.นี้ ระยะเวลาลงทุน 3 เดือน คาดผลตอบแทน 3% ต่อปี และวันที่ 27 มิ.ย.นี้ ขายกองทุนเปิดแอสเซทพลัสแอ็คทีฟตราสารหนี้ 4 ลงทุน 6 เดือน ผลตอบแทนประมาณ 3.10% ต่อปี